CELEX: 32021D0671
Language: mt
Date: 2021-04-20 00:00:00
Title: Deċiżjoni tal-Kunsill (UE) 2021/671 tal-20 ta’ April 2021 dwar il-pożizzjoni li għandha tittieħed f’isem l-Unjoni Ewropea fil-proċedura bil-miktub mill-Parteċipanti fl-Arranġament dwar il-Krediti għall-Esportazzjoni Uffiċjalment Appoġġati fir-rigward tal-adozzjoni ta’ deċiżjoni biex jiżdied l-appoġġ uffiċjali għall-krediti tal-esportazzjoni fil-forma ta’ spejjeż lokali

26.4.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 141/19
               
            
         DEĊIŻJONI TAL-KUNSILL (UE) 2021/671
         tal-20 ta’ April 2021
         dwar il-pożizzjoni li għandha tittieħed f’isem l-Unjoni Ewropea fil-proċedura bil-miktub mill-Parteċipanti fl-Arranġament dwar il-Krediti għall-Esportazzjoni Uffiċjalment Appoġġati fir-rigward tal-adozzjoni ta’ deċiżjoni biex jiżdied l-appoġġ uffiċjali għall-krediti tal-esportazzjoni fil-forma ta’ spejjeż lokali
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4), flimkien mal-Artikolu 218(9), tiegħu,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Il-linji gwida li jinsabu fl-Arranġament dwar Krediti ta’ Esportazzjoni Uffiċjalment Esportati (l-“Arranġament”) japplikaw fl-Unjoni permezz tar-Regolament (UE) Nru 1233/2011 tal-Parlament Ewropew u tal-Kunsill (1).
                  
               
                     (2)
                  
                  
                     Il-145 sessjoni tal-Laqgħa tal-Parteċipanti fl-Arranġament, li saret fis-17 ta’ Novembru 2020, qablet li tadotta permezz ta’ proċedura bil-miktub deċiżjoni li temenda l-Arranġament biex jiżdied l-appoġġ uffiċjali għall-krediti tal-esportazzjoni fil-forma ta’ spejjeż lokali.
                  
               
                     (3)
                  
                  
                     Id-deċiżjoni prevista biex jiżdied l-appoġġ uffiċjali għall-ispejjeż lokali hija maħsuba li tadatta d-dispożizzjonijiet dwar l-appoġġ għall-ispejjeż lokali fl-Arranġament għax-xejriet prevalenti tal-kummerċ u l-produzzjoni. Il-ktajjen tal-valur globali biddlu d-deċiżjonijiet tal-esportaturi dwar minn fejn jakkwistaw provvisti u l-biċċa l-kbira tal-esportaturi issa qed jiksbu provvisti minn diversi pajjiżi u qed tiżdied il-prattika li dan ikun minn fejn jinsab ix-xerrej. Sabiex l-esportaturi tal-Unjoni jingħataw aktar flessibbiltà u biex ikun hemm strateġiji ottimali dwar minn fejn isiru l-akkwisti, jenħtieġ li l-limitu fuq l-appoġġ uffiċjali għall-ispejjeż lokali jiżdied minn 30 % għal 40 % tal-valur tal-kuntratt ta’ esportazzjoni f’pajjiżi bi dħul għoli u minn 30 % għal 50 % tal-valur tal-kuntratt ta’ esportazzjoni f’pajjiżi bi dħul medju u baxx.
                  
               
                     (4)
                  
                  
                     Jixraq li tiġi stabbilita l-pożizzjoni li trid tittieħed f’isem l-Unjoni dwar id-deċiżjoni li għandha tiġi adottata mill-Parteċipanti fl-Arranġament fil-proċedura bil-miktub, peress li d-deċiżjoni prevista tkun tista’ tinfluwenza b’mod deċiżiv il-kontenut tad-dritt tal-Unjoni, permezz tal-Artikolu 2 tar-Regolament (UE) Nru 1233/2011,
                  
               ADOTTA DIN ID-DEĊIŻJONI:
         
            Artikolu 1
            Il-pożizzjoni li għandha tittieħed f’isem l-Unjoni fil-proċedura bil-miktub mill-Parteċipanti fl-Arranġament dwar il-Krediti għall-Esportazzjoni Uffiċjalment Appoġġati fir-rigward tal-adozzjoni ta’ deċiżjoni biex jiżdied l-appoġġ uffiċjali għall-krediti tal-esportazzjoni fil-forma ta’ spejjeż lokali għandha tkun ibbażata fuq il-proposta tal-Unjoni (2)
               .
            
         
         
            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, l-20 ta’ April 2021.
            
               
                  Għall-Kunsill
               
               
                  Il-President
               
               A. P. ZACARIAS
            
         
         
            (1)  Ir-Regolament (UE) Nru 1233/2011 tal-Parlament Ewropew u tal-Kunsill tas-16 ta’ Novembru 2011 dwar l-applikazzjoni ta’ ċerti linji gwida fil-qasam tal-krediti ta’ esportazzjoni uffiċjalment appoġġati u li jħassar id-Deċiżjonijiet tal-Kunsill 2001/76/KE u 2001/77/KE (ĠU L 326, 8.12.2011, p. 45).
         
            (2)  Ara d-dokument ST 7202/21 hawnhekk: http://register.consilium.europa.eu